text: By Smart City València31 març, 2020maig 11th, 2020★
  Compta amb un espai destacat a l'AppValència en la nova actualització per a dispositius Android e iOS.
  El regidor d'Agenda Digital i Administració Electrònica, Pere Fuset, ha presentat hui les primeres dades de visitants registrades al nou portal Covid-19 València (coronavirus.valencia.es), que ha sumat algunes noves funcionalitats i que l'Ajuntament de València oferix com a ferramenta de servici públic amb informació centralitzada sobre recursos municipals destinats a seguir i combatre els efectes de la pandèmia al municipi.
  A més a més, després de la seua posada en marxa, el portal ha estrenat noves funcionalitats que permeten fer seguiment de l'evolució del nou coronavirus. "Hem incorporat ja dos panells amb la tecnologia smartcity d'ESRi que, a partir de les dades oferides diàriament tant pel Ministeri com per la Conselleria de Sanitat, permet obtindre xifres i gràfiques actualitzades per mesurar l'evolució de la Covid-19 tant en l'àmbit valencià com en la resta de comunitats autònomes i en el conjunt de l'Estat", ha apuntat Fuset.
  Junt a esta informació les persones visitants també trobaran consells sanitaris i d'higiene provinents tant del govern central com de la Generalitat Valenciana, inclosa l'actualització del formulari d'Autotest de Covid-19 desenvolupat per la Conselleria de Sanitat Universal i Salut Pública, un mapa interactiu de recursos i servicis públics com ara centres de salut i mercats municipals, així com informació oficial contra les fake news i diferents vies d'atenció ciutadana i recursos oferits per les diferents delegacions municipals.
  En este sentit, el regidor d'Agenda Digital ha explicat que el portal també incorpora informació d'utilitat sobre servicis com l'atenció a les persones majors i els protocols especials contra la violència de gènere o les línies de subvenció per a xicotetes i mitjanes empreses i autònoms de València Activa. "En la seua constant actualització, ampliació i millora tractarem de centralitzar informació sobre nous recursos, ajudes i subvencions que contribuïxen també a combatre els efectes econòmics i socials de la pandèmia", ha afegit Fuset.
  Segons les estadístiques oferides d'estes primeres 14.000 visites, un 82% es registraren des de dispositius mòbils, que ja lideren de manera clara el consum d'internet, enfront del 14,3 % que provenen dels ordinadors d'escriptori. Per gènere, el 75 % de les persones usuàries eren dones i un 25 % hòmens; mentre que pel que fa a les franges d'edat, destaquen la compresa entre els 35-45 anys, amb un 28 % de les visites, seguida del 22 % corresponent a la franja dels 45-55 anys i el 16,5 % corresponent a les persones usuàries d'entre 25 i 35 anys.
  Previous PostNacions Unides tria València per a coordinar un grup de treball de resposta smartcity al coronavirus
  Next PostL'alcalde presenta la nova web que centralitza tota la informació municipal d'ajudes i servicis municipals per a fer front al COVID-19